****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-11-8561-3/24**

**Podgorica, 26.09.2024.**

Odlučujući po Zahtjevu, br. 06-11-8561-1/24 od 22.08.2024. godine, upućenom od strane JZU Doma zdravlja Bijelo Polje, kojim se od Agencije za zaštitu ličnih podataka i slobodan pristup informacijama traži mišljenje da li je u skladu sa Zakonom o zaštiti podataka o ličnosti dostavljanje podataka o maloljetnim licima Centru za socijalni rad koji je organ starateljstva, Savjet Agencije je na sjednici održanoj dana 26.09.2024. godine donio sljedeće

**M I Š LJ E NJ E**

**Dostavljanje podataka o maloljetnim licima od strane JZU Dom zdravlja Bijelo Polje organu starateljstva- Centru za socijalni rad je u skladu sa Zakonom o zaštiti podataka o ličnosti.**

**O b r a z l o ž e nj e**

Dana 22.08.2024. godine ovoj Agenciji se Zahtjevom obratila JZU Dom zdravlja Bijelo Polje, radi davanja mišljenja da li je u skladu sa Zakonom o zaštiti podataka o ličnosti dostavljanje podataka o maloljetnim licima od strane JZU Doma zdravlja Bijelo Polje na zahtjev organa starateljstva- Centra za socijalni rad.

U Zahtjevu se u bitnom navodi: da na adresu Doma zdravlja stižu zahtjevi Centra za socijalni rad koji je određen kao organ starateljstva za maloljetna lica koja se nalaze u specifičnim porodičnim situacijama; da se predmetnim zahtjevima traži informacija da li maloljetno lice ima izabranog ljekara i da li je redovno imunizovano; da je čl. 139 Zakona o zdravstvenoj zaštiti propisano da su zdravstveni radnici i saradnici dužni da čuvaju kao tajnu podatke o zdravstvenom stanju; da je Zakonom o pravima pacijenata propisano da se na zahtjev pacijenta omogućava uvid i kopiranje medicinske dokumentacije te u slučaju da je pacijent maloljetno lice ovo pravo ima zakonski zastupnik odnosno staralac; da se Centar za socijalni rad u zahtjevima poziva na čl.140 Zakona o zdravstvenoj zaštiti koji propisuje da se podaci iz medicinske dokumentacije mogu dati organu starateljstva, u skladu sa zakonom.

Postupajući u skladu sa članom 50 tačka 3 Zakona o zaštiti podataka o ličnosti (,,Sl. List CG“, br. 79/08, 70/09, 44/12, 22/17 i 77/24) – ZZLP , u kojem se navodi da Agencija daje mišljenja u vezi sa primjenom ovog zakona, a na osnovu predmetnog Zahtjeva, Savjet Agencije je mišljenja da Centar za socijalni rad koji je određen kao organ starateljstva ima svojstvo zakonskog korisnika ličnih podataka.

Prilikom odlučivanja o prednjem, Savjet je pošao od sadržine Zakona o zaštiti podataka o ličnosti , kojim je u članu 2 stavovi 1 i 2 propisano da se lični podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade, niti na način koji nije u skladu sa njihovom namjenom.

Članom 4 propisano je da se zaštita ličnih podataka obezbjeđuje svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo.

Obrada ličnih podataka, u smislu člana 9 stav 1 tačka 2 ZZPL-a, je radnja kojom se automatski ili na drugi način lični podaci prikupljaju, evidentiraju, povlače, koriste, vrši uvid u njih, otkrivaju putem prenosa ili na drugi način čine dostupnim.

Korisnik ličnih podataka, u smislu člana 9 stav 1 tačka 4 ZZPL-a je svako fizičko ili pravno lice, državni organ, organ državne uprave, organ lokalne samouprave ili lokalne uprave i drugi subjekti koji vrše javna ovlašćenja, a nije lice čiji se lični podaci obrađuju,prvobitni rukovalac zbirke, obrađivač ličnih podataka ili lice zaposleno kod rukovaoca ili obrađivača.

Shodno članu 9 ZZPL-a stav 1 tačka 7 posebne kategorije ličnih podataka su lični podaci koji se odnose na rasno ili etničko porijeklo, političko mišljenje, vjersko ili filozofsko uvjerenje, članstvo u sindikalnim organizacijama, kao i podaci koji se odnose na zdravstveno stanje ili seksualni život i isti se mogu obrađivati samo pod uslovima propisanim članom 13 ZZPL-a.

Članom 10 ZZPL-a predviđeni su uslovi za obradu ličnih podataka i istim je, između ostalog, propisano da se obrada ličnih podataka može vršiti ukoliko za to postoji pravni osnov u zakonu ili po prethodno dobijenoj saglasnosti lica čiji se lični podaci obrađuju, koja se može opozvati u svakom trenutku.

Saglasnost za maloljetno lice daju roditelji ili usvojioci odnosno staratelj, osim ako saglasnost nije u suprotnosti sa interesima maloljetnog lica.

Ukoliko su ispunjeni uslovi iz člana 10 i 13, rukovalac zbirke mora trećoj strani, odnosno korisniku ličnih podataka, na njegov zahtjev dati lične podatke koji su mu potrebni (član 17 ZZPL-a).

Shodno članu 12 ZZPL-a obrada ličnih podataka maloljetnih lica vrši se na način koji je u njihovom najboljem interesu.

Članom 140 stav 2 Zakona o zdravstvenoj zaštiti (Sl.list CG, br.3/16, 39/16, 2/17, 44/18, 24/19, 82/20 i 3/23) propisano je da se podaci iz medicinske dokumentacije, odnosno izvodi tih podataka, kao i kopije medicinske dokumentacije mogu dati organu starateljstva, u skladu sa zakonom.

Dovodeći ovu normu u vezu sa članovima 10, 12 i 17 ZZPL-a proizilazi da Centar za socijalni rad kao organ starateljstva ima svojstvo zakonskog korisnika ličnih podataka i da je predmetna obrada ličnih podataka, u cilju zaštite zdravlja, u najboljem interesu maloljetnog lica.

S tim u vezi, rukovalac zbirkom ličnih podataka, u konkretnom slučaju JZU Dom zdravlja Bijelo Polje, je dužan da korisniku ličnih podataka na njegov zahtjev dostavi tražene lične podatke. Centar za socijalni rad, kao organ starateljstva, je u obavezi da prilikom podnošenja zahtjeva u istom navede informacije iz čl.17 stav 2 ZZPL-a i dostavi dokaz da ima svojstvo organa starateljstva za konkretno lice.

Cijeneći naprijed navedeno, Savjet Agencije je mišljenja istaknutog u dispozitivu.

**SAVJET AGENCIJE**

**Predsjednik, mr Željko Rutović**

**Dostavljeno:**

* Podnosiocu zahtjeva
* Odsjeku za predmete i prigovore
* a/a